b"\n_START_ARTICLE_\nOplontis\n_START_SECTION_\nRestes\n_START_PARAGRAPH_\nA difer\xc3\xa8ncia de Pompeia i Hercul\xc3\xa0, les restes excavades a Oplontis no conformen una trama urbana, sin\xc3\xb3 que es tracta d'un conjunt de restes inconnexes, separades les unes de les altres. Un gran nombre dels objectes arqueol\xc3\xb2gics provinents d'Oplontis es conserven al Museu Arqueol\xc3\xb2gic Nacional de N\xc3\xa0pols._NEWLINE_Una de les primeres troballes varen ser les termes del c\xc3\xb2nsol Marc Licini Cras Frugi, les ru\xc3\xafnes de la qual s\xc3\xb3n encara visibles des de la carretera de la costa dins de les actuals Terme Vesuviane fundades pel general Vito Nunziante el 1831 en el lloc on havien estat els antics banys termals._NEWLINE_Tamb\xc3\xa9 s'hi han excavat i identificat grans vil\xc2\xb7les, com la de Popea, la de Luci Crassi Terci i la de Gai S\xc3\xadcul.\n_START_SECTION_\nVil\xc2\xb7la de Luci Crassi Terci\n_START_PARAGRAPH_\nLa vil\xc2\xb7la de Luci Crassi Terci (o Lucius Crassius Tertius) es remunta al segle II aC i deu el seu nom a un segell de bronze trobat a l'edifici, que portava aquest nom. Va ser descoberta el 1974 a 250 metres a l'est de la Vil\xc2\xb7la Popea, durant la construcci\xc3\xb3 de l'escola Parini. Es tracta d'una vil\xc2\xb7la r\xc3\xbastica de tipus industrial que va estar dedicada a la producci\xc3\xb3 de vi i oli. _NEWLINE_La vil\xc2\xb7la est\xc3\xa0 constru\xc3\xafda al voltant del peristil, consistent en un p\xc3\xb2rtic amb dues fileres de columnes d\xc3\xb2riques d'argila grisa. Entorn del peristil s'obren habitacions utilitzades com a magatzem; a l'interior s'hi varen trobar mobles, cabells, cer\xc3\xa0mica, palla carbonitzada i una gran quantitat de magranes utilitzades per al tractament del cuir. A m\xc3\xa9s, tamb\xc3\xa9 s'hi va trobar un forn de pedra amb una olla amb resina de pi, utilitzada per al manteniment de les \xc3\xa0mfores, de les quals se'n van trobar unes 400 a la casa en el moment de l'excavaci\xc3\xb3, molt probablement utilitzades per al treball dels productes agr\xc3\xadcoles i el transport de vi. Hi ha una altra habitaci\xc3\xb3 amb sostre de volta a l'interior de la qual es van trobar les restes de 54 persones i una gran quantitat de joies i monedes d'or i plata. _NEWLINE_La planta alta de la vil\xc2\xb7la era la zona residencial de la domus: les habitacions estan decorades amb frescos del quart i el segon estils pompeians, que es remunten a l'era republicana. Al pis superior tamb\xc3\xa9 es va trobar una caixa de fusta que contenia or i joies de plata, 170 monedes, ung\xc3\xbcentaris, tauletes fetes d'os i altres joies. Entre les joies hi havia arracades del tipus d'agulla amb una bola, cistelles amb quars incrustat o penjolls amb perles, collarets llargs amb palletes d'or i maragdes, polseres de tipus tubular decorades amb pedres precioses i maragdes i un anell amb pedres llises i tallades amb figures d'animals o de\xc3\xaftats. _NEWLINE_Al nord de la vil\xc2\xb7la hi ha alguns edificis de dos pisos. Probablement es tracta de construccions independents de la vil\xc2\xb7la, amb acc\xc3\xa9s directe al carrer. \xc3\x89s molt probable que foren utilitzats com a tallers, amb l'allotjament dalt._NEWLINE_L'excavaci\xc3\xb3 de la vil\xc2\xb7la encara no ha acabat i no \xc3\xa9s visitable.\n_START_SECTION_\nVil\xc2\xb7la de Gai S\xc3\xadcul\n_START_PARAGRAPH_\nEs tracta d'una vil\xc2\xb7la imponent descoberta durant l'excavaci\xc3\xb3 de la rasa per a la construcci\xc3\xb3 del ferrocarril que va de Portici a Torre Annunziata. Va ser tornada a enterrar i partida en dos per la construcci\xc3\xb3 del ferrocarril; les troballes es van traslladar al Museu Arqueol\xc3\xb2gic Nacional de N\xc3\xa0pols. En destaca un fresc que representa el mite de Narc\xc3\xads i Eco, amb el Parn\xc3\xa0s de fons."